Súradnice: 49°02′S 18°55′V﻿ / ﻿49,03°S 18,92°V﻿ / 49.03; 18.92

**Turčianska kotlina** (v starších prameňoch aj *Turčianska Záhradka*) je kotlina na strednom Slovensku vymedzujúca región Turiec, ktorá zároveň zaberá plochu okresov Turčianske Teplice a Martin.

Polohopis
---------

Je to malé pretiahnuté územie zovreté z východnej strany pohorím Veľká Fatra, zo západu pohorím Malá Fatra, z juhu pohorím Žiar (s nadväzujúcou Hornonitrianskou kotlinou) a Kremnickými vrchmi. Na severe kotlinu uzatvára Krivánska Malá Fatra. Má predĺžený severojužný tvar so šírkou približne 10 km a dĺžkou 30 km.

Delenie
-------

Turčianska kotlina sa delí na 6 podcelkov:

* Turčianske nivy
* Šútovské podhorie
* Sklabinské podhorie
* Mošovská pahorkatina
* Diviacka pahorkatina
* Valčianska pahorkatina

Charakteristika
---------------

Na území kotliny sa v dávnych dobách nachadžaľo jazero, resp. more, o čom svedčia tunajšie bohaté vápencové ložiská s pomerne vysokým výskytom fosílií. Centrálnym vodným tokom, ktorý preteká naprieč celou kotlinou je rieka Turiec, ktorá sa vo Vrútkach vlieva do Váhu pretekajúceho jej severným okrajom a deliaceho Malú Fatru na dve časti.

Turčianska kotlina patrí medzi najuzavretejšie a najjednotnejšie celky Slovenska. Priemerná nadmorská výška sa pohybuje okolo 400-500 metrov. Porast tvoria zmiešané lesy s prevahou listnatých stromov, hlavne buku a javoru, z ihličnanov sa vyskytujú prevažne smreky. Turčianskou kotlinou preteká rieka Turiec, ktorá pramení na juhu v pohorí Kremnické vrchy a na severe sa vlieva do rieky Váh.

Turčiansku kotlinu môžeme podnebne zaradiť medzi mierne teplé oblasti so zimnými priemernými teplotami -2 až -5 °C a letnými teplotami 16 až 18 °C. Počet dní so snehovou pokrývkou sa pohybuje medzi 60 - 80, počet letných dní medzi 30 - 50.

Chránené územia
---------------

Turčianska kotlina nie je zaradená medzi chránené krajinné oblasti, ale malá časť územia na východe je súčasťou Národného parku Veľká Fatra. Okrem tejto chránenej oblasti sú tu však aj iné miesta, ktoré pre svoj vzácny prírodný potenciál boli zaradené medzi chránené.

V roku 1974 bola vyhlásená štátna prírodná rezervácia Kláštorské lúky so vzácnymi chránenými rastlinami. Neďaleko obce Mošovce sa nachádza chránená prírodná pamiatka Mošovské aleje. Aleje sú osadené javormi, jaseňmi, gaštanmi a lipami a sú dokladom citlivého vzťahu našich predkov k prírodnému prostrediu a schopnosti zakomponovať vhodne prírodné prvky do horskej panorámy. K prírodným pamiatkam patrí Jazierko v Jazernici, národnou prírodnou rezerváciou (od roku 1962 pôvodne chráneným náleziskom) je Turiec.

Panoráma
--------


Turčianska kotlina od juhu

Iné projekty
------------

Commons
* Spolupracuj na Commons Commons ponúka multimediálne súbory na tému **Turčianska kotlina**

Referencie
----------

1. 1 2  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2018-12-25]. Dostupné online.
2. ↑   *mapový portál HIKING.SK* [online]. mapy.hiking.sk, [cit. 2018-12-26]. Dostupné online.

| * z
* d
* u
Turčianska kotlina |
| --- |
| Podcelky (časti) | 
* Diviacka pahorkatina
* Mošovská pahorkatina
* Sklabinské podhorie
* Šútovské podhorie
* Turčianske nivy
* Valčianska pahorkatina

 |
| Veľkoplošné chránené územie | 
* Národný park Malá Fatra (OP)
* Národný park Veľká Fatra (OP)

 |
| Národné prírodné rezervácie | 
* Kláštorské lúky
* Rakšianske rašelinisko
* Turiec

 |
| Prírodné rezervácie | 
* Goľove mláky
* Hrabinka
* Pod Rígľom

 |
| Prírodné pamiatky | 
* Šútovská epigenéza

 |
| Chránené areály | 
* Diviacke kruhy
* Ivančinské močiare
* Jazernické jazierko
* Mošovské aleje
* Žarnovica

 |
| Územie Natura 2000 | 
* Malá Fatra
* Veľká Fatra

 |
| Kultúrne a historické pamiatky | 
* Budova SNM
* Budova Matice slovenskej
* Múzeum slovenskej dediny
* Národný cintorín v Martine

 |

Autoritné údaje: * SNK: 84300